Ρίτσαρντ Λάβλεϊς (ποιητής)

Ο Ρίτσαρντ Λάβλεϊς (αγγλικά: Richard Lovelace) (1617 – 1657) ήταν Άγγλος ποιητής του 17ου αιώνα, σημαντικός εκπρόσωπος του κύκλου των Ιπποτών συγγραφέων, ένθερμων οπαδών του βασιλιά Καρόλου Α΄. Συμμετείχε στον Αγγλικό εμφύλιο πόλεμο.

Βιογραφικά στοιχεία 
Ο Ρίτσαρντ Λάβλεϊς γεννήθηκε στις 9 Δεκεμβρίου 1617, γόνος μιας πλούσιας αριστοκρατικής οικογένειας από το Κεντ, όπου κατείχαν σημαντική περιουσία. Η ακριβής γενέτειρά του είναι άγνωστη, πιθανόν γεννήθηκε στο Κεντ ή στην Ολλανδία όπου ο πατέρας του υπηρετούσε ως στρατιωτικός και σκοτώθηκε το 1627, κατά την Ολλανδική Επανάσταση, όταν ο Ρίτσαρντ ήταν 10 ετών. Αδελφός του ήταν ο Φράνσις Λάβλεϊς, ο οποίος έγινε ο δεύτερος Κυβερνήτης της επαρχίας της Νέας Υόρκης.

Σπούδασε στη σχολή Τσάρτερχαουζ και στο πανεπιστήμιο της Οξφόρδης. Το 1631 του αποδόθηκε ο τιμητικός τίτλος «κύριος», ιππότης του βασιλιά Καρόλου Α', τον οποίο υπηρέτησε πιστά σε όλη του τη ζωή. Στα φοιτητικά του χρόνια, ο Λάβλεϊς έγραψε την κωμωδία Ο Λόγιος (The Schoolar), της οποίας σώζεται μόνο ο πρόλογος και ο επίλογος. Σε ηλικία 18 χρονών πήρε το πτυχίο του και εντυπωσίασε ως «ένας πολύ ευγενικός και όμορφος νεαρός άνδρας με έμφυτη σεμνότητα, αρετή και εκλεπτυσμένη συμπεριφορά». Στη συνέχεια, συνέχισε τις σπουδές του στο πανεπιστήμιο του Κέιμπριτζ και μετά την αποφοίτηση έζησε στο Κεντ και στο Λονδίνο, όπου συμμετείχε στον κύκλο των Ιπποτών συγγραφέων. Στην προσωπική του ζωή ο Λάβλεϊς υπήρξε ονομαστός για τις κατακτήσεις του, τις οποίες όφειλε στην εξαιρετική ομορφιά του. Το 1639 - 40 έλαβε μέρος στις εκστρατείες στη Σκωτία, την εποχή των εξεγέρσεων κατά του Καρόλου Α΄. 

Επιστρέφοντας στα κτήματά του στο Κεντ, το 1642, ως επαρχιακός άρχοντας και  και ειρηνοδίκης επιλέχθηκε να παρουσιάσει μια αίτηση για την «αποκατάσταση της επισκοπής, της θείας λειτουργίας και των καθημερινών προσευχών» στην εχθρική Βουλή των Κοινοτήτων και, ως πιστός υποστηρικτής του Καρόλου Α', υπέβαλε αίτηση στο Κοινοβούλιο ζητώντας την αποκατάσταση του βασιλιά στον θρόνο. Ωστόσο, η αίτησή του καταδικάστηκε και ο ίδιος φυλακίστηκε στο Ουέστμινστερ. Ενώ βρισκόταν στη φυλακή έγραψε ένα από τα πιο διάσημα ποιήματά του: Στην Άλθεα, από τη φυλακή (To Althea, from Prison) από το οποίο οι στίχοι:

 Οι πέτρινοι τοίχοι δεν κάνουν φυλακή   

Ούτε τα σιδερένια κάγκελα ένα κλουβί 

Απελευθερώθηκε με εγγύηση και πέρασε πολλά από τα επόμενα τέσσερα χρόνια στο εξωτερικό όπου τραυματίστηκε πολεμώντας στο πλευρό των Γάλλων στη μάχη της Δουνκέρκης κατά των Ισπανών.

Μετά την επιστροφή του στην Αγγλία δύο χρόνια αργότερα, κατά τη διάρκεια του πολιτικού χάους του 1648 συνελήφθη και πάλι και φυλακίστηκε στον Πύργο του Λονδίνου, αυτή τη φορά για σχεδόν ένα χρόνο. Όταν αφέθηκε ελεύθερος τον Απρίλιο του 1649, ο βασιλιάς Κάρολος Α΄ είχε εκτελεστεί. Όπως και στην προηγούμενη φυλάκισή του, αυτή η εμπειρία τον οδήγησε στη δημιουργική παραγωγή - αυτή τη φορά για την υπόθεση της πνευματικής ελευθερίας, όπως αντικατοπτρίζεται στην πρώτη ποιητική συλλογή του, Λουκάστα (Lucasta).

Πούλησε μεγάλο μέρος της περιουσίας του για να βοηθήσει τον βασιλιά και να υποστηρίξει τον βασιλικό στρατό, η θεωρία ότι πέθανε σε πλήρη φτώχεια δεν επιβεβαιώνεται καθώς καμία από τις ελεγείες που του αφιερώθηκαν δεν ενισχύει αυτήν την άποψη. Μάλλον πέθανε από φυματίωση το 1658. Η ακριβής ημερομηνία του θανάτου του είναι άγνωστη.

Μια μεταθανάτια συλλογή ποιημάτων του, που περιλαμβάνει και τις Ελεγείες, επιμελήθηκε ο αδερφός του Ντάντλεϋ και εκδόθηκε το 1660.

Η προσωπικότητα, η λογοτεχνική δραστηριότητα και η στρατιωτική σταδιοδρομία του Ρίτσαρντ Λάβλεϊς τον έκαναν το πρωτότυπο του τέλειου ιππότη και συχνά συγκρίνεται με τον Φίλιπ Σίντνεϊ.

Επιρροή 
Ο  Ρίτσαρντ Λάβλεϊς ύμνησε την τιμή και την πίστη προς την πατρίδα αλλά έγραψε και για τις γυναίκες, τη θλίψη και τον έρωτα, την προσοχή που οφείλει ένας άντρας σε μια γυναίκα για να υμνήσει την ομορφιά της. Αξιόλογοι μεταγενέστεροι ποιητές που εμπνεύστηκαν από την ποίησή του είναι μεταξύ άλλων ο Τζον Κητς, ο Πέρσι Σέλλεϋ, ο Γουίλιαμ Γουόρντσγουορθ, ο Ρόμπερτ Μπερνς και ο Άλφρεντ Τέννυσον.

Παραπομπές 
 

Άγγλοι ποιητές